Rikunarita-ORG/Wikinium huggingface dataset:
# Aite

viye aite et eglijhe di Transene
Ene **aite** u ene **cimintire**, c' est ene plaece la k' on etere les moirts, et lezî fé fé ene tombe.

El Walonreye, on-z etertént les çmintires bråmint pol Tossint et l' djoû des åmes.

Davance, on-z î aléve eto après l' messe des moirts, li londi del dicåce.

*Les mots "aite" et "çmintire" si rtrovèt dins sacwantès plaeces del Walonreye."*

## Les çmintires, dins les diferinnès rlidjons

### cimintires crustinnes

Dins les aites des crustins, gn a sovint des tombes avou des croes. Pacô, c' est des croes totes seules. Les djins k' ont des parints vont fé les tombes a tinzayeure. Pol moens, al Tossint. Dispu les anêyes 2000, les tombes des djins ki n' ont pupont d' parints sont etertinowes pa des ovrîs del comene.

Les tombes sont tertoes å pus beles, et mostrèt li ritchesse del famile. A costé des simpès tombes gn a eto des cavos. Insi, on pout eterer sacwants djins ene so l' ôte.

Dins les aites militaires, totes les croes sont les minmes. Gn a eto des cmonès fosses, la k' on-z a eteré des sôdårs ki n' estént nén ricnoxhåves.

* Cimintire militaire di Luchi (Bietris).
* Tombes del cogne di simpès croes d' fier a Fize-li-Mårsale.
* Waxhea à l' intrêye do cimintîre.
* Cavos onk so l' ôte, e l' aite do Banbwès.
* Ene des deus intrêyes di l' aite d' El Dochriye.

### cimintires muzulmandes

cimintire a Sidi Smaïl (Marok)
Les çmintires muzulmandes, å Marok, todi, ni sont nén rnetyîs. Les tombes sont des simpès pires avou on scrijhaedje dissu. Ele sont foirt sitroetes : nén dpus d' on dmey mete, et a pô près tertotes les minmes. On n' etere nén deus djins al minme plaece.
# Vôtaedje

On **vôtaedje** (on dit eto ene **vôtåcion**, ene **eleccion**), c’ est ene operåcion la k’ les djins d’ on metou viyaedje, contrêye, dislaxhî payis vont tchoezi des djins po les rprezinter et les govierner.

## Sôres di vôtaedjes

Les vôtaedjes ordinaires, c' est po tchoezi des djins.

Dins des payis k’ i gn a, on pout eto vôter po fé passer u rfuzer des lwès (referandom).

On rvôtaedje pårtiveus, c' est on vôtaedje ki si rfwait djusse dins on boket do teritwere po ene råjhon u l' ôte. Dins l' istwere del Beldjike, gn ourit on sfwait foirt rilomé, li rvôtaedje pårtiveus pol deputé d' Brussele e 1937.

## Istwere des vôtaedjes

### Tchuze di rprezintants dins l' vî redjime

Dizo l’ Vî Redjime, el Principåté d' Lidje, on a tchoezi des borguimwaisses dispu, al boune, 1231.

A Lidje, ey eto a Nameur, gn aveut les scabéns ki s' ocupént del djustice.

### Vôtaedjes el Beldjike

Po les prumirès eleccions del Beldjike (1830-1884), gn aveut k’ les cis ki payént des taeyes ki vôtént (42,20 francs, li minimom metou dins l' mwaisse lwè, e 1848).

Adonpwis, les pus ritches polént awè deus vwès ås vôtaedje do pårlumint et troes ås eleccions cominåles.

Li vôte po tertos n’ a-st arivé k’ e 1919 (djusse po les omes) et po tertos et tertotes e 1948.

## Kî çki pout vôter ?

Po vôter, i fåt aveur li nåcionålité do payis ey esse madjeur (dinltins 21 ans, adonpwis, 18 ans).

Fåt co esse riprins so les lisses des vôtants. El Beldjike, ça s’ fwait otomaticmint. Dins des ôtes payis, i fåt ene cwåte di vôtant.

Les etrindjirs citweyins d’ l’ Union Uropeyinne ki dmorèt e payis polèt vôter dispu 2000. Les grands etrindjirs (foû d’ l’ Union Uropeyinne) polèt vôter ezès eleccions des comenes dispu 2006, s' i dmeurnut e payis dispu dipus d' cénk ans, et respecter les lwès del Beldjike eyet les abondroets del djin.

Les cis k’ ont stî mescoyous di leus droets civikes ni polèt nén vôter, come bråmint des djins k’ avént fwait avou ls Almands tins del guere di 40; metans, dins les scrijheus e walon, Joseph Mignolet et Henri Collette.

## Obligåcion d’ vôter

Li Beldjike, c’ est onk des payis la k’ on est oblidjî d' vôter (dispu 1893). Si on n’ î va nén, on riskêye ene aminde di Mins on n’ les evoye nén sovint.

Dins les payis la k’ on î pout aler u nén, li porcintaedje di vôtants mostere l’ agrè k’ les djins ont a-z aler vôter. C’ est sovint 50 a 70 åcint.

## Frawtinaedjes

* bôraedje des boesses : li frawtineu mete des bulténs por lu foû des vôtaedjes.
* payaedje des vôtes : li ci u cene ki s’ prezinte paye po k’ on vôte por lu / leye. Pol prover, gn a totès sôres di manires. Li dierinne : fotografyî s’ bultén avou s’ sûtifone dins l’ cadje å vôte.
* hacnaedje cwand gn a des vôtaedjes electronikes.

## Sourdant